b'\n_START_ARTICLE_\nLietuvi\xc5\xb3 konservatori\xc5\xb3 partija\n_START_PARAGRAPH_\nLietuvi\xc5\xb3 konservatori\xc5\xb3 partija, LKP\xc2\xa0\xe2\x80\x93 Ma\xc5\xbeosios Lietuvos politin\xc4\x97 partija, veikusi 1892\xe2\x80\x931918\xc2\xa0m.\n_START_SECTION_\nIstorija\n_START_PARAGRAPH_\n\xc4\xaekurta 1892\xc2\xa0m. Til\xc5\xbe\xc4\x97je i\xc5\xa1 Vokietijos konservatori\xc5\xb3 partijos pasitraukusi\xc5\xb3 Ma\xc5\xbeosios Lietuvos visuomen\xc4\x97s veik\xc4\x97j\xc5\xb3. Veik\xc4\x97 Til\xc5\xbe\xc4\x97s\xc2\xa0\xe2\x80\x93 Lankos, \xc5\xa0ilut\xc4\x97s, Klaip\xc4\x97dos ir Ragain\xc4\x97s\xc2\xa0\xe2\x80\x93 Pilkalnio apskri\xc4\x8di\xc5\xb3 skyriai. Tarmi\xc5\xa1kai oficialiai buvo vadinama Lietuvi\xc5\xa1ka konservatyv\xc5\xb3 skyrimo draugysta._NEWLINE_Svarbiausias partijos tikslas buvo rinkti savo atstovus \xc4\xaf Vokietijos Reichstag\xc4\x85 ir Pr\xc5\xabsijos landtag\xc4\x85 ir ten ginti lietuvi\xc5\xb3 ekonominius bei kult\xc5\xabrinius interesus. Reikalavo vie\xc5\xa1ame gyvenime leisti vartoti lietuvi\xc5\xb3 kalb\xc4\x85, ja mokyti tikybos pamokose ir pradin\xc4\x97se mokyklose. LKP peticijas kaizeriui ir ministrams pasira\xc5\xa1ydavo 15\xe2\x80\x9330 t\xc5\xabkst. lietuvi\xc5\xb3._NEWLINE_Reichstage 1898\xe2\x80\x931901\xc2\xa0m. atstovavo Jonas Smalakys, 1901\xe2\x80\x931918\xc2\xa0m. F. M. Ma\xc4\x8diulis, Landtage 1903\xe2\x80\x931918\xc2\xa0m. Vilius Gaigalaitis._NEWLINE_Kiti \xc5\xbeymesni veik\xc4\x97jai: Dovas Zaunius, Martynas Jankus, Kristupas Voska, Domas Peteraitis._NEWLINE_LKP veikla nutr\xc5\xabko 1918\xc2\xa0m. lapkri\xc4\x8dio m\xc4\x97n. po revoliucijos Vokietijoje.'